漢陽郎官湖
作者：鄧牧
朝代：宋

paragraphs: 仙翁薄暮醉酒歸，杖藜迷却高陽池。
清風吹花綠陰倒，我笑謂是秋雲移。
還乘貫月槎，夜過郎官湖。
崢嶸星斗入江漢，蕩漾槎影如鯨魚。
九華之真人，邀我倒玉壺，麒麟擘脯供行厨。
依稀仙樂在空際，碧山四映寒蟾孤。
舉酒酌寒蟾，明月下飲姮娥俱。
霓裳拂雲錦，萬荷露瀉瓊瑶卮。
麾幢晻靄羅煙空，乃有三皇所授之玉童。
風前飄飄曳廣带，對立十二秋芙蓉。
清香九曲銀河通，真人綠髪披春風。
錦袍玉雪照天地，口說姓字安南公。
是公多逸氣，略與古昔賢豪同。
時能掃月色，延我石室煙蘿中。
又言昔同張謂所游地，長歎一覆丹霞鍾。
風吹仙樂度溪去，我亦醉卧香鑪峰。